谹父又賦鼓字一篇復次韻
作者：王洋
朝代：宋

paragraphs: 魯人小信廉纖雨，大國雷車起三鼓。
堂堂千里埶無前，安用渠彌設三渚。
使君賓客多英侣，碧玉傾香細腰舞。
浮花浪蘃爭取憐，醉乞一言終不許。
有時斗酒詩百篇，猛將腰間掣金羽。
公家丞相在當年，寒解衣裘饑發庾。
風流世德今固存，一沐三乾飯三吐。
生男何用金滿籯，傳家願學文中虎。